
PARLAMENTUL ROMÂNIEI
Camera  Deputaţilor

Comisia pentru industrii si servicii

Plx. 118/2016                                                                                                           Nr.4c-3/134/2016
                                                                                                                                             05.04.2016                               
AVIZ

asupra propunerii legislative privind modificarea şi completarea Ordonanţei de urgenţă nr. 70/2011 privind măsurile de protecţie socială în perioada sezonului rece

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată spre dezbatere şi avizare cu propunerea legislativă privind modificarea şi completarea Ordonanţei de urgenţă nr. 70/2011 privind măsurile de protecţie socială în perioada sezonului rece, transmisă cu adresa nr. Pl x.118 din  29 martie 2016 şi înregistrată la comisie cu nr.4c-3/134 din  30 martie 2016.
Avizul comisiei va fi transmis Comisiei pentru muncă şi protecţie socială.


Senatul în calitate de primă Cameră sesizată, a respins această iniţiativă legislativă  în şedinţa din 22  martie 2016.


Propunerea legislativă are ca obiect de reglementare modificarea Ordonanţei de urgenţă nr. 70/2011 privind măsurile de protecţie socială în perioada sezonului rece, aprobată prin Legea nr. 92/2012, în sensul acordării posibilităţii autorităţilor administraţiei publice locale de a aproba, prin hotărâre a consiliului local, ajutoare peste tranşele prevăzute în ordonanţa de urgenţă şi extinderea aplicării măsurilor de protecţie socială în perioada sezonului rece şi pentru alţi consumatori aflaţi în dificultate.
Consiliul Legislativ a avizat favorabil proiectul de ordonanţă de urgenţă cu cu unele observaţii şi propuneri, conform avizului nr.1254 din 27 noiembrie 2015.

Guvernul nu susţine adoptarea acestei iniţiative legislative, conform adresei nr. 387 din 04.03.2016, întrucât aplicarea prevederilor prezentei iniţiative legislative generează influenţe financiare asupra bugetului local consolidat, în sensul creşterii cheltuielilor. Ca urmare, în conformitate cu legislaţia actuală în domeniu iniţiatorii au obligaţia de a prezenta fişa financiară prevăzută la art. 15 din legea  nr. 500/2002 – Legea finanţelor publice, cu modificările şi completările ulterioare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a dezbătut proiectul de Lege menţionat mai sus în şedinţa din data de  05.04.2016.                                                                                             

În urma dezbaterilor, membrii comisiei au hotărât, cu majoritate de voturi, să avizeze negativ  iniţiativa lagislativă.
În raport de obiectul şi conţinutul reglementării, proiectul de lege face parte din categoria legilor ordinare.
Potrivit prevederilor art.75 alin. (1) din Constituţia României, republicată, şi ale art.92 alin.(9) pct. 1 din Regulamentul Camerei Deputaţilor, republicat, cu modificările şi completările ulterioare Camera Deputaţilor este Camera decizională pentru această iniţiativă legislativă.

PREŞEDINTE,

Iulian Iancu
Consilier parlamentar,

Viorica Petraşcu

